ອີງຕາມການລາຍງານຂ່າວນຂອງ ສໍານັກຂ່າວສານປະເທດລາວວ່າ : ກະຊວງ ວັດທະນະທຳ ແລະ ທ່ອງທ່ຽວ ສປ ຈີນ ແລະ ກະຊວງ ຖະແຫລງຂ່າວ, ວັດທະນະທຳ ແລະ ທ່ອງທ່ຽວ ສປປ ລາວ ຮ່ວມກັບ ສະຖານເອກອັກຄະລັດຖະທູດ ສປ ຈີນ ປະຈຳ ສປປ ລາວ ໄດ້ຈັດເວທີສົນທະນາຮ່ວມມືການທ່ອງທ່ຽວ ລາວ-ຈີນ ຄັ້ງທີ 1 ຂຶ້ນໃນວັນທີ 15 ພຶດສະພາ 2018 ທີ່ນະຄອນຫຼວງວຽງຈັນ, ໂດຍການເປັນປະທານຂອງທ່ານ ບໍ່ແສງຄຳ ວົງດາລາ ລັດຖະມົນຕີ ກະຊວງ ຖະແຫລງຂ່າວ, ວັດທະນະທຳ ແລະ ທ່ອງທ່ຽວ, ທ່ານ ຕູ້ ຈ່ຽງ ຮອງ ລັດຖະມົນຕີ ກະຊວງວັດທະນະທຳ ແລະ ທ່ອງທ່ຽວ ແຫ່ງ ສປ ຈີນ ແລະ ທ່ານ ຫວັງ ເຫວີນທຽນ ເອກອັກຄະລັດຖະທູດ ສປ ຈີນ ປະຈຳ ສປປ ລາວ ມີບັນດາຕາງໜ້າບໍລິສັດ, ກະຊວງທີ່ກ່ຽວຂ້ອງ, ນັກສຶກສາຈາກສະຖາບັນ, ວິທະຍາໄລ ແລະ ມະຫາວິທະຍາໄລ ຂອງລາວເຂົ້າຮ່ວມ ຫລາຍກວ່າ 300 ຄົນ.
ຈຸດປະສົງຂອງເວທີສົນທະນາຮ່ວມມື ການທ່ອງທ່ຽວ ລາວ-ຈີນ ໃນຄັ້ງນີ້ ແມ່ນເພື່ອເປັນການປະຕິບັດຕາມຜົນສຳເລັດ ຂອງການພົບປະກັນລະຫວ່າງການນຳຂັ້ນສູງ ຂອງສອງປະເທດໃຫ້ປະກົດຜົນເປັນຈິງ ແລະ ເປັນການສົ່ງເສີມວຽກງານດ້ານການທ່ອງທ່ຽວ ຂອງສອງປະເທດ ໃຫ້ມີການແລກປ່ຽນ ແລະ ກະຕຸກຊຸກຍູ້ເຊິ່ງກັນ ແລະ ກັນໃຫ້ຫລາຍຂຶ້ນ, ສ້າງໂອກາດການພັດທະນາການທ່ອງທ່ຽວຕາມແນວທາງຍຸດທະສາດ (ໜຶ່ງແລວ ໜຶ່ງເສັ້ນທາງ).
ພາບ ແລະ ຂ່າວ: ຂປລ